Diari Oficial de la Generalitat Valenciana


Sumari del DOGV 4560, del 06-08-2003 (2003/8869)

RESOLUCIÓ de 25 de juliol de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació de l'Addenda al Conveni de col·laboració entre la Conselleria de Cultura i Educació de la Generalitat Valenciana i la Universitat Internacional Menéndez Pelayo.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4560

Data del DOGV
:   06-08-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/8869


Data del document
:   25-07-2003

Organisme emissor
:   Conselleria de Presidència

Tipus de document
:   Resolució

Anàlisi jurídica

 Descriptors 

:   * Conselleria Cultura i Educació
    * cooperació administrativa
    * universitat
    * cooperació cultural

RESOLUCIÓ de 25 de juliol de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació de l'Addenda al Conveni de col·laboració entre la Conselleria de Cultura i Educació de la Generalitat Valenciana i la Universitat Internacional Menéndez Pelayo. [2003/X8869]
  
Subscrita, després de la tramitació prèvia reglamentària, entre la Conselleria de Cultura i Educació de la Generalitat Valenciana i la Universitat Internacional Menéndez Pelayo, el 13 de juny de 2003, una Addenda al Conveni de col·laboració subscrit entre la Conselleria de Cultura i Educació de la Generalitat Valenciana i la Universitat Internacional Menéndez Pelayo el 18 de maig de 1998, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentada Addenda, que ha quedat inscrita en el Registre de Convenis amb el número 0696/2003, i que figura com a annex d'esta resolució.
  
València, 25 de juliol de 2003.- La directora general de Relacions amb les Corts i Secretariat del Govern: Alida C. Mas Taberner.
  
Addenda al conveni de col·laboració entre la Conselleria de Cultura i Educació de la Generalitat Valenciana i la Universitat Internacional Menéndez Pelayo.
  
València, 13 de juny de 2003
  
Reunits:
  
D'una part, l'Honorable senyor Manuel Tarancón Fandós, conseller de Cultura i Educació, en nom i representació de la Generalitat Valenciana, autoritzat per acord del Govern Valencià amb data 15 d'abril de 2003.
  
I, d'una altra, l'Excm. i Magfc. senyor José Luis García Delgado, rector de la Universitat Internacional Menéndez Pelayo (en endavant UIMP), en nom i representació d'esta, d'acord amb les atribucions que té conferides per Reial Decret 1.920/1995, de 24 de novembre (BOE número 282, de 25 de novembre),
  
Exposen:
  
Que amb data 18 de maig de 1998, es va firmar un conveni de col·laboració entre la Conselleria de Cultura, Educació i Ciència de la Generalitat Valenciana i la Universitat Internacional Menéndez Pelayo, a fi de col·laborar en l'organització d'activitats acadèmiques i culturals amb una perspectiva internacional.
  
La clàusula tretzena del mencionat conveni establix que tindrà una vigència des del dia de la firma fins al 31 de desembre de 1998, i s'entendrà prorrogat, excepte denúncia expressa de les parts, cas en què les obligacions econòmiques que se'n deriven es concretaran en la corresponent addenda anual, d'acord amb les consignacions pressupostàries existents.
  
Per al compliment d'este punt, ambdós institucions, per a l'exercici de 2003,
  
Acorden:
  
Primera. L'aportació econòmica de la Generalitat Valenciana serà de 540.910 euros, a càrrec de l'aplicació pressupostària 422.60 €Ensenyaments Universitaris?, codi de línia T0025000 del Pressupost de la Generalitat Valenciana per a l'exercici 2003.
  
Segona. El pagament de la subvenció es realitzarà en la forma que determina l'article 47 bis de la Llei d'Hisenda Pública de la Generalitat Valenciana:
  
1. El 40% de l'import de la subvenció, a la firma de l'addenda.
  
2. El 20%, quan es justifique una despesa contreta per l'import equivalent al 60% del total de l'aportació establida.
  
3. El 40% restant, quan la UIMP presente la justificació d'haver contret una despesa equivalent al 100% de l'aportació de la Conselleria de Cultura i Educació.
  
Podran avançar-se despeses expedides des de l'1 de gener al 31 de desembre de l'any 2003.
  
No obstant això, la Conselleria de Cultura i Educació, a sol·licitud de la UIMP, podrà procedir al lliurament dels fons mitjançant pagaments parcials de les quantitats justificades per esta última.
  
Els justificants de la despesa realitzada hauran de presentar-se en el Servici de Gestió i Administració Universitària de la Direcció General d'Ensenyaments Universitaris amb anterioritat al 27 de novembre de 2003.
  
Tercera. La present addenda tindrà vigència des del dia de la seua firma fins al 31 de desembre del 2003
  
I, en prova de conformitat, es firma esta addenda en quatre exemplars al lloc i en la data d'encapçalament.
  
El conseller de Cultura i Educació,
  
MANUEL TARANCÓN FANDOS
  
El rector de la Universitat Internacional Menéndez Pelayo,
  
JOSÉ LUIS GARCÍA DELGADO